***PRIJEDLOG***

Na temelju članaka 20. i 42. Zakona o lokalnim porezima (Narodne novine br. 115/16 i 101/17), članka 30. stavka 1. točke 4. Statuta Grada Samobora (Službene vijesti Grada Samobora br. 3/16) te članka 77. Poslovnika Gradskog vijeća Grada Samobora (Službene vijesti Grada Samobora br. 4/16.- pročišćeni tekst), Gradsko vijeće Grada Samobora na \_\_\_\_\_ sjednici održanoj \_\_\_\_\_\_\_ 2017. godine donijelo je

**ODLUKU O GRADSKIM POREZIMA**

**GRADA SAMOBORA**

**I. OPĆE ODREDBE**

**Članak 1.**

 Ovom se odlukom propisuju vrste poreza koji pripadaju Gradu Samoboru, utvrđuje se obveza plaćanja, stope odnosno visina i način obračuna i plaćanja gradskih poreza.

**II. VRSTE POREZA**

**Članak 2.**

 Na području grada Samobora uvode se sljedeći porezi:

1. porez na potrošnju
2. porez na kuće za odmor
3. porez na korištenje javnih površina

**1. Porez na potrošnju**

**Članak 3.**

 Porez na potrošnju alkoholnih pića, (vinjak, rakiju i žestoka pića) prirodnih vina, specijalnih vina, piva i bezalkoholnih pića u ugostiteljskim objektima plaća se po stopi od 3%.

 Obveznici poreza su pravne i fizičke osobe koje pružaju ugostiteljske usluge.

 Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

 Obračunsko razdoblje poreza na potrošnju je od prvog do posljednjeg dana u mjesecu.

 Poslove u svezi utvrđivanja, naplate, ovrhe, nadzora i evidencije poreza na potrošnju obavlja Ministarstvo financija - Porezna uprava, Ispostava Samobor.

 Naknada za obavljanje poslova naplate poreza na potrošnju utvrđuje se u iznosu od 5% od ukupno naplaćenih prihoda.

**2. Porez na kuće za odmor**

**Članak 4.**

 Kućom za odmor smatra se svaka zgrada ili dio zgrade ili stan koji se koriste povremeno ili sezonski odnosno svaka zgrada koja je dovršena toliko da se može koristiti povremeno ili sezonski.

 Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora kao i zgrade, dijelovi zgrada te stanovi koji se koriste za obavljanje registrirane djelatnosti.

 Porez na kuće za odmor ne plaća se na kuće za odmor koje se ne mogu koristiti zbog prirodnih nepogoda (poplava, požar, potres), te starosti i trošnosti.

 Porez na kuće za odmor plaćaju pravne i fizičke osobe koje su vlasnici kuća za odmor na području Grada Samobora.

 Vlasnikom kuće za odmor smatrati će se i osoba koja je izvan knjižni vlasnik, odnosno suvlasnik ukoliko se to može utvrditi drugim dokazima (ugovorom, odlukom suda, nasljeđivanjem i sl.).

 Ako postoje dva ili više suvlasnika, svaki od njih je porezni obveznik za dio kuće za odmor koju ima u vlasništvu, te svaki posebno dobiva rješenje o razrezu poreza.

 Porez na kuće za odmor plaća se u iznosu od 10,00 kn po jednom četvornom metru korisne površine kuće za odmor.

**Članak 5.**

 Obveznici poreza na kuće za odmor dostavljaju nadležnom upravnom tijelu Grada Samobora osobne podatke i podatke o kućama za odmor, mjestu i adresi objekta te kvadraturi korisne površine.

 Navedene podatke potrebno je dostaviti do 31. ožujka tekuće godine za koju se utvrđuje porez na kuće za odmor.

 Porez na kuće za odmor plaća se u roku od 15 dana od dana dostave rješenja o utvrđivanju poreza. Na nepravodobno uplaćeni iznos poreza obračunava se i plaća zakonska kamata.

 Poslove u svezi utvrđivanja, naplate, ovrhe, nadzora i evidencije poreza na kuće za odmor obavlja Upravni odjel za financije kao nadležno upravno tijelo Grada Samobora.

**3. Porez na korištenje javnih površina**

**Članak 6.**

 Pod javnom površinom razumijevaju se prostori na trgovima, pločnicima te drugi javni prostori koji se izdaju u zakup temeljem natječaja ili drugog odgovarajućeg akta o davanju u zakup javnih površina.

 Obveznici poreza na korištenje javnih površina su pravne ili fizičke osobe koje koriste javne površine.

 Porez na korištenje javnih površina plaća se po stopi od 20% od iznosa zakupnine za tu površinu.

 Poslove u svezi utvrđivanja, naplate, ovrhe, nadzora i evidencije poreza na korištenje javnih površina obavlja Upravni odjel za financije kao nadležno upravno tijelo Grada Samobora.

**III. ZAVRŠNE ODREDBE**

**Članak 7.**

 Danom stupanja na snagu prestaje važiti Odluka o gradskim porezima (Službene vijesti Grada Samobora broj 4/14.).

**Članak 8.**

 Ova odluka objaviti će se u Službenim vijestima Grada Samobora, a stupa na snagu 01. siječnja 2018. godine.

KLASA:

URBROJ:

 **PREDSJEDNIK GRADSKOG VIJEĆA**

 Miran Šoić